
PATYČIŲ PREVENCIJOS IR INTERVENCIJOS VYKDYMO
 VILNIAUS SAVIVALDYBĖS GRIGIŠKIŲ DARŽELYJE-MOKYKLOJE ,,PELĖDŽIUKAS“
TVARKOS APRAŠAS


I. BENDROSIOS NUOSTATOS

1. Patyčių prevencijos ir intervencijos vykdymo Vilniaus savivaldybės Grigiškių darželyje-mokykloje ,,Pelėdžiukas“ tvarkos aprašo (toliau – Darželio-mokyklos tvarkos aprašas) paskirtis – padėti darželiui-mokyklai ,,Pelėdžiukas“ užtikrinti sveiką, saugią, užkertančią kelią smurto, prievartos apraiškoms aplinką, kuri yra psichologiškai, dvasiškai ir fiziškai saugi.
2. Patyčių prevencijos ir intervencijos vykdymo Vilniaus savivaldybės Grigiškių darželyje-mokykloje ,,Pelėdžiukas“ Darželio-mokyklos tvarkos aprašas nustato patyčių stebėsenos, prevencijos ir intervencijos vykdymą darželyje-mokykloje ,,Pelėdžiukas“.
3. Tvarkos aprašas parengia ir patvirtina  patyčių prevencijos ir intervencijos vykdymo tvarką įstaigoje, papildo darželio-mokyklos vidaus veiklos ir kitus dokumentus, padedančius užtikrinti tinkamą patyčių prevencijos ir intervencijos įgyvendinimą darželyje-mokykloje.
4. Darželio-mokyklos tvarkos aprašas remiasi šiais principais:
4.1. į patyčias būtina reaguoti nepriklausomai nuo jų turinio (dėl lyties, seksualinės orientacijos, negalios, religinės ar tautinės priklausomybės, išskirtinių bruožų ar kt.) ir formos;
4.2. kiekvienas darželio-mokyklos administracijos atstovas, pedagogas, švietimo pagalbos specialistas ar kitas darbuotojas, pastebėjęs ar sužinojęs apie patyčias, turi reaguoti ir jas stabdyti; 
4.3. veiksmų turi būti imamasi visais atvejais, nepriklausomai nuo pranešančiųjų apie patyčias amžiaus ir pareigų, bei nepriklausomai nuo besityčiojančiųjų ar patiriančių patyčias amžiaus ir pareigų;
5. Visi darželio-mokyklos bendruomenės nariai (vaikai, administracijos atstovai, pedagogai, švietimo pagalbos specialistai, tėvai (globėjai, rūpintojai), kiti darbuotojai) turi būti supažindinti su Darželio-mokyklos patyčių prevencijos ir intervencijos vykdymo tvarka, ją įgyvendinančiais dokumentais ir patvirtinti tai savo parašu. 
6. Darželio-mokyklos tvarkos apraše vartojamos sąvokos:
6.1. Patyčios – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti  ar kaip kitaip sukelti psichologinę ar fizinę žalą kitam asmeniui.
6.2. Patyčios gali būti tiesioginės (atvirai puolant ir/ar užgauliojant) ir/ar netiesioginės (skaudinant be tiesioginės agresijos):
6.2.1. žodinės patyčios: pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;
6.2.2. fizinės patyčios: mušimas, spardymas, spaudimas, dusinimas, užkabinėjimas, turtinė žala ir kt.;
6.2.3. socialinės patyčios: socialinė izoliacija arba tyčinė atskirtis, gandų skleidimas ir kt.;
6.2.4. elektroninės patyčios: skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas, siekiant sugriauti gerą vardą arba santykius, pažeminti ir kt.;
6.3. Patyčias patiriantis vaikas – mokinys, iš kurio yra tyčiojamasi;
6.4. Besityčiojantysis/skriaudėjas – vaikas ar suaugęs, inicijuojantis patyčias ir/ar prisidedantis prie jų;
6.5 Patyčias patiriantis suaugęs – administracijos atstovas, pedagogas, švietimo pagalbos specialistas ar techninis darbuotojas, iš kurio tyčiojasi mokinys(-iai);
6.6. Patyčių stebėtojas – vaikas, matantis ar žinantis apie patyčias;
6.7. Patyčių prevencija – veikla, skirta patyčių rizikai mažinti, imantis darželio-mokyklos bendruomenės narių (vaikų, administracijos atstovų, pedagogų, švietimo pagalbos specialistų, kitų darbuotojų, tėvų (globėjų, rūpintojų) švietimo,  informavimo ir kitų priemonių;
6.8. Patyčių intervencija – visuma priemonių, taikomų visiems patyčių dalyviams (patiriantiems, besityčiojantiems, stebėtojams), esant poreikiui įtraukiant jų tėvus (globėjus, rūpintojus);
6.9. Patyčių prevencijos ir intervencijos stebėsena – patyčių situacijos darželyje-mokykloje stebėjimas renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolimesnės raidos ir galimo poveikio prognozavimas.
7. Darželio-mokyklos tvarkos aprašas parengtas vadovaujantis Vilniaus savivaldybės ,,Patyčių prevencijos ir intervencijos vykdymo Vilniaus miesto bendrojo ugdymo mokyklose tvarkos aprašu“ (2016-06-30, įsak.Nr.30-1602).

II. PATYČIŲ STEBĖSENA IR PREVENCIJA DARŽELYJE-MOKYKLOJE 

8. Patyčių prevencija ir intervencija yra svarbi darželio-mokyklos veiklos dalis, kurios planavimu, organizavimu ir stebėsena rūpinasi darželio-mokyklos vadovas, Vaiko gerovės komisijos nariai, klasių/grupių vadovai, o jos vykdyme dalyvauja visi darželio-mokyklos bendruomenės nariai.
9. Darželio-mokyklos vadovas yra atsakingas už Darželio-mokyklos tvarkos aprašo parengimą ir vykdymą, už stebėsenos rezultatais paremto kasmetinio darželio-mokyklos patyčių prevencijos priemonių plano parengimą, pristatymą darželio-mokyklos bendruomenei ir vykdymą.
10. Patyčių prevencijos ir intervencijos vykdymo tvarkos įgyvendinimą koordinuoja Vaiko gerovės komisijos nariai: 
- pavaduotoja ikimokykliniam ugdymui Sigita Urbanavičienė;
- pavaduotoja pradiniam ugdymui Laimutė Radzevičiūtė;
- pavaduotoja ūkio reikalams Rita Alenovič;
 kurie kiekvienais metais:
10.1. inicijuoja anoniminę vaikų/darbuotojų apklausą ir apibendrina jos rezultatus;
10.2. surenka apibendrintus duomenis iš klasių/grupių vadovų dėl darželyje-mokykloje fiksuotų pranešimų apie patyčias ir atlieka jų analizę; 
10.3. remiantis apklausos ir pranešimų apie patyčias analizės duomenimis, rengia patyčių prevencijos ir intervencijos priemonių planą;
10.4. aptaria turimą informaciją, svarsto prevencijos ir intervencijos priemonių taikymo plano turinį Vaiko gerovės komisijos posėdyje;
10.5. teikia siūlymus darželio-mokyklos vadovui dėl patyčių prevencijos ir intervencijos priemonių įgyvendinimo darželyje-mokykloje, darželio-mokyklos darbuotojų kvalifikacijos tobulinimo patyčių prevencijos ar intervencijos srityje ir kitais klausimais;
10.6. teikia siūlymus darželio-mokyklos vadovui dėl Darželio-mokyklos tvarkos aprašo tobulinimo;
10.7. atlieka kitus Darželio-mokyklos patyčių prevencijos ir intervencijos vykdymo tvarkoje numatytus veiksmus.
11. Klasių/grupių vadovai kasmet išanalizuoja ir apibendrina turimus pranešimus apie patyčias, informuoja Vaiko gerovės komisijos narius, koordinuojančius vykdymo tvarką, apie prevencijos, intervencijos taikomų priemonių rezultatus klasėje/grupėje, teikia kitą svarbią informaciją, susijusią su patyčiomis.

III. PATYČIŲ INTERVENCIJA DARŽELYJE-MOKYKLOJE

12. Visais įtariamų ir realių patyčių atvejais kiekvienas darželio-mokyklos administracijos atstovas, pedagogas ar švietimo pagalbos specialistas,  kitas darbuotojas reaguodamas: 
12.1. įsikiša įtarus ir/ar pastebėjus patyčias – nutraukia bet kokius tokį įtarimą keliančius veiksmus;
12.2. primena vaikui, kuris tyčiojasi, darželio-mokyklos nuostatas ir elgesio taisykles;
12.3. esant pagalbos vaiko sveikatai ir gyvybei reikalingumui, kreipiasi į pagalbą galinčius suteikti asmenis (tėvus (globėjus, rūpintojus), darželio-mokyklos darbuotojus ar institucijas, pvz., policija, greitoji pagalba);
12.4. informuoja klasės/grupės vadovą apie įtariamas ir/ar įvykusias patyčias;
12.5. atlieka kitus Darželio-mokyklos tvarkos apraše numatytus veiksmus.
13. Darželio-mokyklos administracijos atstovo, pedagogo, švietimo pagalbos specialisto ar  kito darbuotojo reagavimo įtarus ir/ar pastebėjus elektronines patyčias ar gavus apie jas pranešimą veiksmai: 
13.1 išsaugo vykstančių elektroninių patyčių įrodymus ir nedelsiant imasi visų reikiamų priemonių elektroninėms patyčioms sustabdyti;
13.2. įvertina grėsmę vaikui, jo sveikatai, ir, esant poreikiui, kreipiasi į pagalbą galinčius suteikti asmenis (tėvus (globėjus rūpintojus), darželio-mokyklos darbuotojus ar institucijas, pvz., policija, greitoji pagalba);
13.3. surenka informaciją apie besityčiojančių tapatybę, dalyvių skaičių ir kitus galimai svarbius faktus; 
13.4. informuoja klasės/grupės vadovą apie elektronines patyčias ir pateikia įrodymus (išsaugotą informaciją); 
13.5. atlieka kitus darželio-mokyklos tvarkos apraše  numatytus veiksmus.
14. Klasės/grupės vadovas, gavęs informaciją apie įtariamas ir/ar įvykusias patyčias:
14.1. užpildo pranešimo apie patyčias formą;
14.2. organizuoja individualius pokalbius su patyčių dalyviais, informuoja tėvus (globėjus, rūpintojus), esant poreikiui kviečia juos dalyvauti pokalbiuose;
14.3. atlieka kitus  Darželio-mokyklos tvarkos apraše numatytus veiksmus.
15. Klasės vadovas, nesiliaujant patyčioms ar esant sudėtingesniam patyčių atvejui, kreipiasi į darželio mokyklos Vaiko gerovės komisiją ar konkrečius Darželio-mokyklos tvarkos apraše nurodytus asmenis ir perduoda surinktus faktus apie netinkamą elgesį.
16. Darželio-mokyklos Vaiko gerovės komisija (arba Darželio-mokyklos tvarkos apraše nurodyti asmenys), įvertinusi turimą informaciją:
16.1 numato veiksmų planą, supažindina su jo nevykdymo pasekmėmis skriaudėją ir jo tėvus (globėjus, rūpintojus); esant poreikiui koreguoja veiksmų planą; 
16.2. Informuoja darželio-mokyklos vadovą apie esamą situaciją.
16.3 atlieka kitus Darželio-mokyklos tvarkos apraše numatytus veiksmus.
17. Vaikui pasityčiojus iš administracijos atstovo, pedagogo, švietimo pagalbos specialisto ar kito darbuotojo, asmuo pastebėjęs ir/ar įtaręs patyčias turėtų informuoti darželio-mokyklos vadovą, kuris imasi Darželio-mokyklos tvarkos apraše  ar kituose darželio-mokyklos dokumentuose numatytų veiksmų.
18. Administracijos atstovui, pedagogui, švietimo pagalbos specialistui ar techniniam darbuotojui pasityčiojus iš vaiko, asmuo pastebėjęs ir/ar įtaręs patyčias turėtų informuoti darželio-mokyklos vadovą, kuris imasi Darželio-mokyklos tvarkos apraše  ar kituose darželio-mokyklos dokumentuose numatytų veiksmų.
19. Darželio-mokyklos vadovas, sužinojęs apie darželio-mokyklos darbuotojo patiriamas patyčias arba darželio-mokyklos darbuotojo tyčiojimąsi, privalo nedelsiant imtis priemonių (numatytų Darželio-mokyklos tvarkos apraše).
 20. Kitiems patyčių dalyviams pagal individualius poreikius darželyje-mokykloje teikiama švietimo pagalbos specialistų ar pedagogų pagalba.
21. Tais atvejais, kai darželyje-mokykloje nėra švietimo pagalbos specialistų ar yra kitos priežastys, dėl kurių negali būti teikiama švietimo ar kita pagalba ar netikslinga ją teikti darželyje-mokykloje, klasės/grupės vadovas nukreipia vaiką ir jo tėvus (globėjus, rūpintojus) į savivaldybės švietimo pagalbos įstaigą.

IV. BAIGIAMOSIOS NUOSTATOS

22. Darželio-mokyklos, vykdančios ilgalaikes tikslines patyčių prevencijos programas ir turinčios sukurtą bei veikiančią patyčių prevencijos ir intervencijos darželyje-mokykloje tvarką, gali ir toliau ja remtis, jeigu joje numatyti veiksmai bei nuostatos neprieštarauja šiam Tvarkos aprašui ir jeigu pritaria darželio-mokyklos steigėjas.
23. Visi dokumentai, esantys vaiko asmens byloje, ir duomenys, susiję su vaiku ir jo asmeniniu gyvenimu yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti vaiko teises ir teisėtus interesus.
